作者:韓偓
標題:春悶偶成十二韻
內容:阡陌懸雲壤，闌畦隔艾芝。路遙行雨懶，河闊過橋遲。雁足應難達，狐蹤浪得疑。謝鯤吟未廢，張碩夢堪思。有意通情處，無言攏鬢時。格高歸斂笑，歌怨在顰眉。醉後金蟬重，歡餘玉燕欹。素姿淩白柰，圓頰誚紅梨。粉字題花筆，香箋詠柳詩。繡窗攜手約，芳草蹋青期。別淚開泉脈，春愁罥藕絲。相思不相信，幽恨更誰知。